Pasiūlymas TARYBOS REGLAMENTAS kuriuo dėl Kroatijos stojimo iš dalies keičiamas Europos Parlamento ir Tarybos reglamentas (EB) Nr. 1107/2009 /* COM/2013/073 final - 2013/0047 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Šis Tarybos reglamento pasiūlymas yra būtinas dėl Kroatijos Respublikos stojimo į Europos Sąjungą. Europos Sąjungos valstybės narės ir Kroatijos Respublika Sutartį dėl Kroatijos Respublikos stojimo į Europos Sąjungą[1] (toliau – Stojimo sutartis) pasirašė 2011 m. gruodžio 9 d. Briuselyje. Stojimo sutarties 3 straipsnio 3 dalyje nurodyta, kad ji įsigalioja 2013 m. liepos 1 d., jei iki tos dienos bus deponuoti visi ratifikavimo dokumentai. Stojimo sutarties 3 straipsnio 4 dalyje nurodyta, kad Sąjungos institucijos gali iki stojimo priimti, inter alia, Akto dėl Kroatijos Respublikos stojimo sąlygų 50 straipsnyje nurodytas priemones ir Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pakeitimus[2] (toliau – Aktas dėl stojimo sąlygų). Šios priemonės įsigalioja tik įsigaliojus Stojimo sutarčiai, jos įsigaliojimo dieną. Akto dėl stojimo sąlygų 50 straipsnyje patvirtinta, kad tais atvejais, kai dėl stojimo būtina daryti iki įstojimo dienos institucijų priimtų aktų adaptacijas ir kai būtinos adaptacijos nebuvo numatytos Akte ar jo prieduose, Taryba arba Komisija (jeigu pirminius aktus priėmė Komisija) priima būtinus aktus. 2009 m. spalio 21 d. Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką ir panaikinančiame Tarybos direktyvas 79/117/EEB ir 91/414/EEB[3], Sąjunga suskirstoma į zonas, kuriose žemės ūkio, augalų sveikatos ir aplinkos sąlygos yra panašios, siekiant sudaryti palankesnes augalų apsaugos produktų abipusio pripažinimo sąlygas. To reglamento I priede kiekviena valstybė narė priskirta augalų apsaugos produktų autorizacijos šiaurės, centrinės dalies ar pietų zonai. Šiuo reglamentu siekiama Kroatiją priskirti Reglamento (EB) Nr. 1107/2009 I priede nurodytai pietų zonai. Kroatija turėtų būti įtraukta į Reglamento (EB) Nr. 1107/2009 I priedo pietų zonos valstybių narių sąrašą, nes žemės ūkio, augalų sveikatos ir aplinkos sąlygos Kroatijoje yra panašios į kitų pietų zonai jau priskirtų šalių, t. y. Bulgarijos, Graikijos, Ispanijos, Prancūzijos, Italijos, Kipro, Maltos ir Portugalijos. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Kadangi šis pasiūlymas yra techninio pobūdžio ir nereikalauja politinių sprendimų, rengti konsultacijas su suinteresuotosiomis šalimis ar atlikti poveikio vertinimą būtų buvę netikslinga. 3. TEISINIAI PASIŪLYMO ASPEKTAI Pasiūlymo teisinis pagrindas – Akto dėl Kroatijos Respublikos stojimo sąlygų 50 straipsnis. Subsidiarumo ir proporcingumo principų yra visapusiškai laikomasi. Imtis Sąjungos lygmens veiksmo reikia pagal ES sutarties 5 straipsnio 3 dalyje nustatytą subsidiarumo principą, nes pasiūlymas susijęs su Sąjungos priimto teisės akto techninėmis adaptacijomis. Pasiūlyme laikomasi ES sutarties 5 straipsnio 4 dalyje nustatyto proporcingumo principo, nes juo neviršijama to, kas būtina nustatytam tikslui pasiekti. 4. POVEIKIS BIUDŽETUI Šis pasiūlymas neturi poveikio biudžetui. 2013/0047 (NLE) Pasiūlymas TARYBOS REGLAMENTAS kuriuo dėl Kroatijos stojimo iš dalies keičiamas Europos Parlamento ir Tarybos reglamentas (EB) Nr. 1107/2009 EUROPOS SĄJUNGOS TARYBA, atsižvelgdama į Kroatijos stojimo sutartį, ypač į jos 3 straipsnio 4 dalį, atsižvelgdama į Kroatijos stojimo aktą, ypač į jo 50 straipsnį, atsižvelgdama į Europos Komisijos pasiūlymą, kadangi: (1) 2009 m. spalio 21 d. Europos Parlamento ir Tarybos reglamento (EB) Nr. 1107/2009 dėl augalų apsaugos produktų pateikimo į rinką ir panaikinančio Tarybos direktyvas 79/117/EEB ir 91/414/EEB[4], I priede apibrėžtos zonos, kurioms priskirtos valstybės narės, kuriose žemės ūkio, augalų sveikatos ir aplinkos (įskaitant klimatą) sąlygos yra panašios, pirmiausia siekiant sudaryti palankesnes augalų apsaugos produktų paraiškų nagrinėjimo ir tų produktų autorizavimo Sąjungoje, taip pat abipusio autorizacijų pripažinimo sąlygas; (2) dėl Kroatijos stojimo į Sąjungą Kroatiją reikia priskirti pietų zonai, nes žemės ūkio, augalų sveikatos ir aplinkos sąlygos Kroatijoje yra panašios į atitinkamas sąlygas Bulgarijoje, Graikijoje, Ispanijoje, Prancūzijoje, Italijoje, Kipre, Maltoje ir Portugalijoje; (3) todėl Reglamento (EB) Nr. 1107/2009 I priedas turėtų būti atitinkamai iš dalies pakeistas, PRIĖMĖ ŠĮ REGLAMENTĄ: 1 straipsnis Reglamento (EB) Nr. 1107/2009 I priedas iš dalies keičiamas pagal šio reglamento priedą. 2 straipsnis Šis reglamentas įsigalioja įsigaliojus Kroatijos stojimo sutarčiai, jos įsigaliojimo dieną. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas PRIEDAS Reglamento (EB) Nr. 1107/2009 I priedas pakeičiamas taip: „I PRIEDAS Augalų apsaugos produktų autorizacijos zonų apibrėžimas, kaip nurodyta 3 straipsnio 17 punkte A zona – šiaurė Šiai zonai priklauso šios valstybės narės: Danija, Estija, Latvija, Lietuva, Suomija, Švedija. B zona – centrinė dalis Šiai zonai priklauso šios valstybės narės: Belgija, Čekija, Vokietija, Airija, Liuksemburgas, Vengrija, Nyderlandai, Austrija, Lenkija, Rumunija, Slovėnija, Slovakija, Jungtinė Karalystė. C zona – pietūs Šiai zonai priklauso šios valstybės narės: Bulgarija, Graikija, Ispanija, Prancūzija, Kroatija, Italija, Kipras, Malta, Portugalija.“ [1] OL L 112, 2012 4 24, p. 10. [2] OL L 112, 2012 4 24, p. 21. [3] OL L 309, 2009 11 24, p. 1. [4] OL L 309, 2009 11 24, p. 1.